รัฐมนตรีช่วยว่าการกระทรวงคมนาคม ย้ำเจ้าหน้าที่ทุกภาคส่วนในท่าอากาศยานดอนเมือง ดูแลความปลอดภัยและอำนวยความสะดวกให้กับประชาชนที่เดินทางเข้าสู่กรุงเทพมหานครอย่างเต็มที่
รัฐมนตรีช่วยว่าการกระทรวงคมนาคม ย้ำเจ้าหน้าที่ทุกภาคส่วนในท่าอากาศยานดอนเมือง ดูแลความปลอดภัยและอำนวยความสะดวกให้กับประชาชนที่เดินทางเข้าสู่กรุงเทพมหานครอย่างเต็มที่ ยืนยันไม่พบปัญหาอุปสรรค และยังไม่ได้รับการร้องเรียนจากประชาชนนายไพรินทร์ ชูโชติถาวร รัฐมนตรีช่วยว่าการกระทรวงคมนาคม เปิดเผยภายหลังลงพื้นที่ตรวจเยี่ยมการให้บริการของท่าอากาศยานดอนเมือง ว่า วันนี้เป็นวันหยุดสุดท้ายในช่วงเทศกาลสงกรานต์คาดว่าประชาชนส่วนใหญ่จะเดินทางกลับเข้ากรุงเทพมหานครมากกว่า 100,000 คน และมีเที่ยวบินให้บริการรวมประมาณ 800 เที่ยวบิน โดยช่วงเวลาที่ประชาชนเดินทางมากที่สุดคือช่วงเช้า ขณะที่การตรวจสอบความพร้อมทั้งด่านตรวจคนเข้าเมือง อาคารสถานที่ และบริการรถขนส่งสาธารณะมีความพร้อมเป็นอย่างมาก ทั้งนี้มองว่าประชาชนเดินทางน้อยกว่าปีที่ผ่านมา เนื่องจากมีวันหยุดยาวมากถึง 11 วัน ทำให้ประชาชนกระจายการเดินทางออกไปตามวันต่างๆ อย่างไรก็ตาม คาดว่าในช่วงเช้าของวันพรุ่งนี้ จะมีประชาชนเดินทางกลับเข้ากรุงเทพฯเพิ่มขึ้นอย่างต่อเนื่อง จึงย้ำให้เจ้าหน้าที่ทุกภาคส่วนช่วยอำนวยความสะดวกให้กับประชาชนอย่างเต็มความสามารถ ขณะที่ภาพรวมปีนี้ถือว่าประสบความสำเร็จในการให้บริการ ทั้งด้านการจราจร การบริการรถขนส่งสาธารณะ รวมถึงการบริการภายในสนามบิน ที่ไม่พบปัญหาอุปสรรคและยังไม่ได้รับเรื่องร้องเรียนจากประชาชน นอกจากนี้ท่าอากาศยานดอนเมืองมีแผนที่จะขยายสถานที่เพื่อรองรับการเดินทางประชาชนให้ดีขึ้นกว่าเดิม คาดว่าประมาณ1-2 ปีข้างหน้า ผู้ที่ใช้บริการสนามบินจะเห็นรูปแบบของการเดินทางที่เปลี่ยนไป เนื่องจากรถไฟฟ้าสายสีแดงและสายสีเขียวจะเปิดให้บริการซึ่งจะสอดรับกับการเดินทางของประชาชนในอนาคตนายไพรินทร์ ยังกล่าวเพิ่มเติม ถึงกรณีที่รถแท็กซี่ไม่เพียงพอต่อผู้โดยสารอีกด้วยว่า ผู้ขับรถแท็กซี่ส่วนใหญ่กลับต่างจังหวัดเช่นเดียวกัน ทำให้รถแท็กซี่มีจำนวนจำกัด ซึ่งต้องขอให้ประชาชนเข้าใจสถานการณ์ที่เกิดขึ้น ส่วนรถโดยสารสาธารณะสาย A1-A5 มีให้บริการทุก 5 นาที จึงขอให้ประชาชนหันมาใช้รถโดยสารสาธารณะ ทดแทนการใช้รถแท็กซี่ นอกจากนี้ยังขอให้ประชาชนวางแผนการเดินทางล่วงหน้า เผื่อเวลาในการเดินทางและตรวจสอบสัมภาระกระเป๋าให้เรียบร้อย เพื่อป้องกันการฉวยโอกาสของมิจฉาชีพ